In die wêreld sal jy moeilikheid hê (Esra 4) - www.bybelkennis.co.za
by Coen Slabber · Published 05/06/2015 · Updated 25/04/2015
Die ballinge wat na die land teruggekeer het, het geglo dat God sy beloftes sal nakom. Maar nou kom hulle voor 'n nuwe bedreiging van die Kanaäniete te staan. Sal hulle, soos hulle voorvaders, 'n kompromis aangaan? Sal hulle rein en heilig bly ten spyte daarvan dat dit vir hulle probleme gaan veroorsaak?
Kom ons kyk na die politieke werklikhede van die terugkerende ballinge. Hulle is kwesbaar; hulle het vriende nodig. Wat hulle nie nodig het nie, is vyandige bure. Toe van die mense van die land hoor dat die ballinge besig was om die tempel van die Here te bou, bied hulle hul hulp aan. Die ballinge antwoord: Julle bou nie saam met ons aan die tempel van ons God nie. Ons alleen sal vir die Here die God van Israel bou (Esra 4:3). Hoekom sou hulle dit doen? Hulle glo dit is belangriker om God eerder as hulle bure tevrede te stel.
Ons almal kom voor sulke keuses te staan. Gaan ons kompromieë oor ons beginsels aan of ontstel ons mense wat ons kan help? Op wie se hulp plaas jy 'n groter premie – God of die mense se hulp? Vertrou ons op God en doen wat Hy sê of vertrou ons daarop wat vir die wêreld sin maak? Hierdie mense wat die ballinge wou help, het nie vir God alleen aanbid nie. Om hulle dus toe te laat om met die bou van die tempel te help, sou God kwaad maak. As hulle aan die bouproses deelgeneem het, sou hulle dit wat in die tempel gebeur, wou beïnvloed.
In die volgende verse sien ons wat hierdie mense werklik wou gehad het – invloed en beheer. Vir hulle gaan die tempel oor hulleself en nie oor God nie. Wat van ons? Gaan dit wat in ons kerke gebeur oor ons of oor God? As jy nie kry wat jy wil hê nie, ondersteun jy steeds die bediening of doen jy dinge wat die bediening ontmoedig en frustreer? Sien jy die bediening in die gemeente as 'n manier om invloed te bekom of 'n manier om God en sy mense te dien? Hoe kan jy weet of dit die geval is? Kontroleer jou hart as iemand anders 'n groot geleentheid kry. Is jy jaloers of is jy saam met hulle bly? Gebruik God nie juis hierdie geleenthede wat jy nie kry nie om vir jou te wys dat jy nog nie daarvoor gekwalifiseerd is nie?
Ons moet eers verstaan dat ons Jesus nodig het. Christus het al die dinge wat mense diskwalifiseer geneem en daarvoor aan die kruis betaal. Diegene wat Christus vertrou is gekwalifiseerd.
Om te oordeel dié wat nog lewe en dié wat reeds gesterf het – Francois Malan
Die Openbaring aan Johannes – Die nuwe Jerusalem is die bruid, die vrou van die Lam (21:9-22:5) – Francois Malan